送張才元大臨歸高陽兼寄楊霍
作者：趙鼎臣
朝代：宋

paragraphs: 少年公子麒麟種，使者選之來入貢。
文章到處是青錢，談笑有時飛白鳳。
留連太學滯遠業，歎息南陵發歸夢。
黄河一葦浩將往，太行諸山森欲動。
上堂嘉慶拜庭闈，入戶壎篪迎伯仲。
幕中濟濟盡應劉，筆下翩翩皆屈宋。
四者能并蓋已難，一尊可飲何妨痛。
老夫久客興愈闌，公子遠行情所重。
爲見應劉借問看，惟有月明千里共。